ଭୁବନେଶ୍ୱର ୧୦।୦୬ : ଆଉ କେଉଁଠି ନୁହେଁ, ସହରରେ କରୋନା ମୁକାବିଲା ଦାୟିତ୍ୱ ମୁଣ୍ଡାଇଥିବା ବିଏମ୍ସିର ନିଜ ଅଫିସ୍ରେ ଏବେ କରୋନା ଭୟ ପଶିଛି । ବିଏମ୍ସି ପ୍ଲାନିଂ ସେକ୍ସନର ଜଣେ ବରିଷ୍ଠ ଅଧିକାରୀଙ୍କଠାରେ କରୋନା ଲକ୍ଷଣ ବାହାରିବା ପରେ ହଇଚଇ ସୃଷ୍ଟି ହୋଇଛି । ଉକ୍ତ ଅଫିସରଙ୍କୁ କ୍ୱାରେଣ୍ଟାଇନ୍କୁ ପଠାଯାଇଛି । ତାଙ୍କ ସ୍ୱାବ୍ ନମୁନା ପରୀକ୍ଷା ପାଇଁ ଯାଇଛି । ବୁଧବାର ତାଙ୍କ ରିପୋର୍ଟ ଆସିପାରେ ବୋଲି ଜଣାପଡିଛି ।
ଉକ୍ତ ପ୍ଲାନିଂ ସେକ୍ସନର ଏହି ଅଧିକାରୀଙ୍କୁ ଦୁଇ ଦିନ ତଳେ ଭୀଷଣ ଜ୍ୱର ହୋଇଥିଲା । ଦେହରେ କୋଭିଡ୍ ଲକ୍ଷଣ ଦେଖାଦେବାରୁ ସେ ୧୦୪କୁ ଫୋନ୍ କରି ଜଣାଇଥିଲେ । ତାଙ୍କୁ ଏମସ୍ ନିଆଯାଇଥିଲା । ତାଙ୍କ ସ୍ୱାବ୍ ନମୁନା ସଂଗ୍ରହ କରି ପରୀକ୍ଷା ପାଇଁ ପଠାଯାଇଛି । ଅଧିକାରୀ ରିପୋର୍ଟ ଆସିନି ବୋଲି ବିଏମ୍ସି ଡେପୁଟି କମିଶନର (ପରିମଳ) ଶୁଭେନ୍ଦୁ କୁମାର ସାହୁ କହିଛନ୍ତି । ବୁଧବାର ତାଙ୍କ ରିପୋର୍ଟ ଆସିପାରେ ବୋଲି ବିଏମ୍ସି ସୂତ୍ରରୁ ଜଣାପଡ଼ିଛି । ବିଏମ୍ସି ଅଫିସ୍ର ଜଣେ ଅଧିକାରୀଙ୍କଠାରେ ଏଭଳି ଲକ୍ଷଣ ବାହାରିବା ପରେ ସମସ୍ତଙ୍କ ଚିନ୍ତା ବଢ଼ିଯାଇଛି । ଏହାକୁ ନେଇ ତଳୁ ଉପର ଅଧିକାରୀଙ୍କ ମୁଣ୍ଡବିନ୍ଧା ହୋଇଛି । ପ୍ଲାନିଂ ସେକ୍ସନ୍ ସମେତ ପାଖରେ ଥିବା କିଛି ସେକ୍ସନ୍କୁ ସିଲ୍ କରି ଦିଆଯାଇଛି । ପୂରା ଅଫିସ୍କୁ ବିଶୋଧନ କରାଯାଇଛି ।
